***1.*** ***Кратка обобщена информация за осъществената контролна дейност за месец ноември 2017 г. и резултати от извършената контролна дейност.***

 За месец ноември 2017 г. служителите от „Контрол и охрана“ в дирекциите на националните паркове са извършили 311 броя проверки на 176 обекта. Проверките осъществени по време на ежедневните обходи в поверените охранителни участъци, вписани в дневниците на парковата охрана са 1652 броя. Съставени са 14 акта за установяване на административни нарушения и са дадени 2 броя предписания. Издадени са 11 броя наказателни постановления.

***2. Акценти от извършената през месеца контролна и административно наказателна дейност.***

**2.1. НП „Пирин“**

Контролната дейност на територията на Национален парк „Пирин“ се осъществява от служителите в Дирекция „Контрол и Охрана“ на основание Правилника за условията и реда за управлението, възлагането на дейностите по поддържане и възстановяване, възлагане на туристически дейности, охраната и контрола в горите, земите и водните площи в защитените територии-изключително държавна собственост, Инструкция за реда и начина на осъществяване на превантивен, текущ и последващ контрол на територията на парка от служителите на Национален парк "Пирин", утвърдена посредством Заповед № РД-1/12.01.2017 г. на Директора на Д“НП Пирин“ и изпълнение на План за контролна и оперативна дейност на Д „НП Пирин“ за 2017г.

През месец ноември бяха извършени контролни дейности по недопускане на бракониерство на територията на парка и прилежащите територии, като служителите паркова охрана извършваха проверки по различно време на денонощието (в ранните и късните часове), с цел да се предотврати бракониерството в защитената територия.

През месеца се извършиха проверки относно недопускане на незаконен добив на дървесина на територията на парка и прилежащите територии. Служителите паркова охрана извършваха проверки по различно време на денонощието (в ранните и късните часове), с цел предотвратяване на незаконни дейности – сеч на дървета, които са ежедневие в съседните територии на парка. Констатирана е незаконна сеч и незаконен извоз на дървесина на територията на ПУ „Каменица“ от неизвестен извършител. Предприети са действия по установяване на нарушителя. С цел превенция срещу недопускане на подобни нарушения и на основание Заповед № 124/17.11.2017 г. на Директора на парка, в районите на констатираните нарушения ще се правят извънредни проверки с цел недопускане на незаконни посегателства.

През месеца се извършваха проверки, относно спазването на дадените условия в становища от Директора на парка и решения на МОСВ. Проверявано е състоянието на парковите архитектурни елементи.

 През месеца бракониерски действия в Национален парк „Пирин“ бяха преустановени от служители на парка и РУ-Полиция, Банско. Акцията бе организирана на 19 ноември след сигнал на тел. 112 от туристи, които съобщават за стрелба в района на 300 м под х. Вихрен в 16.15 ч. Туристите са сигнализирали за бракониерски акт, при който е била убита дива коза и качена в черен автомобил. Охраната на парка и полицейските служители са извършили незабавни заградителни действия. В 16.30 ч. в местността „Мотиката“ (намираща се в охранителен участък „Лисичетатата“ на територията на парков участък „Вихрен“) е спрян за проверка лекият автомобил с нарушителите – две лица, едното от гр.Банско, другото от гр.София. При проверката е установено, че в багажника има убита дива коза, а на задната седалка – 2 пушки (карабини). Служителите от РУ-Полиция, Банско, веднага извършиха следствени действия, като бе образувано досъдебно производство срещу нарушителите. Трупът на дивата коза, пушките и други вещи бяха иззети от полицията. Двамата извършители бяха задържани под стража за 24 ч., докато текат следствените действия. Служители на НП „Пирин“ предприеха административно-наказателни производства срещу извършителите.

**2.2. НП „Рила“**

През месец ноември са извършени проверки на сгради и съоръжения, намиращи се на територията на Националния парк, пасища и такива, свързани с издадени от директора съгласувателни и разрешителни заповеди. Извършени са проверки свързани с незаконен лов (бракониерство), със замърсяване на територията на парка, проверки на реки и езера, на пътища и пътни съоръжения, проверки по границите на Национален парк „Рила“ и резерватите с различните горски стопанства, държавни лесничейства и общински горски стопанства, както и проверки на туристи и недопускане на палене на огън на неопределено за това места, на електропроводи, попадащи на територията на НП „Рила“ и други.

Що се отнася за проверките, осъществявани от парковата охрана и отразявани в дневниците, следва да се отбележи, че отново най-голям брой проверки са реализирани във връзка с незаконна сеч и извоз на дървесина и санитарното състояние на гората. Още повече, че през този период се извършва и отдаване на дървесина за местно население, което също води до засилен контрол.

По издадените разрешителни и съгласувателни заповеди, служителите „Паркова охрана и контрол“ осъществяваха текущ и последващ контрол.

Въпреки засиления контрол от страна на служителите „Паркова охрана и контрол“, на територията на парка са установени четири случаи на незаконна сеч и извоз на дървесина, три в ПУ Дупница и един в ПУ Боровец. Всички са извършени в тъмната част на деня, извън работното време на охраната. Предприети са необходимите действия за разкриване на извършителите. Потърсено е съдействие от полиция. В резултат на това е конфискуван автомобилът, с който се е извършило нарушението на територията на ПУ Дупница. Образувана е докладна записка в РУ на МВР Дупница.

Съставен е един брой акт за установяване на административно нарушение за осъществяване на несъгласувана с ДНП „Рила“ дейност на територията на ПУ Дупница.

През отчетния период е издадено 1 бр. наказателно постановление за налагане на административни наказания, свързани с нерегламентирано преминаване на МПС през територията на ПУ Говедарци, по ботанически маршрут „Приятели на растенията“.

**2.3. НП „Централен Балкан“ (НПЦБ)**

Основните приоритети в контролно-охранителната дейност на Дирекция „Национален парк Централен Балкан“ (ДНПЦБ) през ноември 2017 г. бяха: превантивен, текущ и последващ контрол по отношение предотвратяване и установяване на нарушения свързани с ползване на природен ресурс – паша на домашни животни, нерегламентирано движение с МПС, опазване фауната и горските територии от посегателства, иманярство, контрол по отношение състоянието на парковата инфраструктура. Съществена част от работата на парковата охрана беше контролът при извеждане на домашните животни от определените им пасища. Важен приоритет за месеца беше и контролът на ловните дружинки в околопарковата територия при осъществяване на ловно-стопанските им дейности в граничните на парка ловни площи. Основните групи, върху които беше фокусирано вниманието на парковата охрана, отново бяха ловните и дърводобивни бракониери, любителите на офроуд, ползвателите на ресурси, иманярите, собственици и ползватели на туристически и инфраструктурни обекти в парка. През месеца бяха планирани и реализирани проверки и дежурства предимно в районите със засилен интерес от страна на ловните бракониери. Продължиха и действията по охрана в горите с цел предотвратяване на незаконни посегателства, като беше планирана и реализирана контролна и охранителна дейност предимно в достъпните горски територии на парка и тези около туристическите и животновъдни обекти, където традиционно се очакват опити за незаконно ползване на дървесина. Контролната дейност по отношение ползване на природен ресурс – паша на домашни животни продължи през целия месец ноември, като основен приоритет на парковата охрана беше текущият и последващ контрол при освобождаване на заетите пасища в срок до 15.11.2017 г., съгласно Годишния план за паша.

През месец ноември отново беше отделено специално внимание на резерватите в НПЦБ, като беше осъществена стройна организация по тяхната охрана за противодействие на основните заплахи - нерегламентирани посещения на иманяри и ловни бракониери.

С цел по висока ефективност при осъществяване на проверките, същите бяха планирани и реализирани в „критичните“ (сутрешни и вечерни) часови пояси на денонощието, в така наречените „горещи“ точки на парковата територия, като приоритетни за контрол бяха:

* райони с висок риск за ловно бракониерство;
* зони в горски територии по границата на парка и около обекти разположени в парка;
* териториите на деветте резервата в НПЦБ, както и на двата резервата извън парка, управлявани от ДНПЦБ – Поддържан резерват „Чамджа“ и Резерват „Еленова гора“;
* маршрутите за традиционно движение с МПС и нерегламентираните такива за офроуд - пътищата и пътеките в НП.
* пасищата в парка, животновъдната инфраструктура(битови постройки, места за нощуване на домашните животни), както и забранената за паша Зона за ограничено човешко въздействие (ОЧВ).
* туристически пътеки и туристическата инфраструктура на парка с цел установяване тяхното експлоатационно състояние, относно безопасното им използване от посетителите.

През месеца е осъществяван постоянен превантивен, текущ и последващ контрол на собственици, ползватели и посетителите по отношение спазването на режимите и нормите в защитената територия, като в резултат на това не са допуснати съществени загуби на биологично разнообразие.

***3. Кратък анализ на постигнатите резултати в областта на опазване на околната среда от осъществената контролна дейност.***

Не са допуснати значителни увреждания върху живата и нежива природа в националните паркове. Естественото състояние на горските екосистеми и особено на естествените гори, скалните местообитания, влажните зони и течащите води, както и на екосистемите в субалпийския и алпийския пояси, е непроменено и устойчиво. Запазено е благоприятното природозащитно състояние на природните местообитания и видове с национална и международна консервационна значимост.

***4. Кратко обобщение по отношение на постигнат ефект спрямо околната среда, бизнеса и обществеността от осъществената контролна дейност***

Създадени са условия за развитието на природосъобразен туризъм в съответствие с предназначението на Националните паркове, като същевременно е осигурена възможност на местните общности да генерират средства от предлагането на туристически продукти и устойчивото ползване на природни ресурси на защитените територии.

При осъществяване на ежедневен контрол, служителите от парковите администрации предоставят информация на посетителите на парковете (туристи и ползватели) за правилата за поведение, режимите и нормите съгласно Закона за защитените територии, заповедите за обявяване и Плановете за управление.